Srivijaya

**Empayar Srivijaya** (juga disebut sebagai *Empayar Sriwijaya)* ialah sebuah empayar maritim terawal bangsa Melayu yang berpusat di Sumatera dari sekitar abad ke-7 hingga abad ke-13 Masihi. Ia diiktiraf sebagai empayar Melayu yang terbesar di Asia Tenggara Maritim, menguasai laluan perdagangan penting di Selat Melaka dan Laut Jawa. Empayar Srivijaya memainkan peranan paling penting dalam menjadikan Bahasa Melayu Klasik sebagai lingua franca pertama di Asia Tenggara. Bahasa ini digunakan dalam urusan perdagangan, diplomasi, pentadbiran, dan penyebaran agama Islam di seluruh wilayah Nusantara.

Penglibatan awal empayar ini direkodkan dalam sumber China yang menyebut pelayaran utusan dari "Shilifoshi" (Srivijaya) pada tahun 671 Masihi, serta melalui Prasasti Kedukan Bukit (682 Masihi) yang mencatatkan penubuhan kerajaan oleh **Dapunta Hyang Sri Jayanasa**.

## Parameswara dan Warisan Srivijaya
**[[Parameswara]]** (atau Iskandar Shah) merupakan seorang keturunan raja *Melayu Srivijaya dan* dianggap oleh sejarawan sebagai penerus tradisi politik *Empayar Srivijaya* dari Palembang, Sumatra. Setelah wilayah asalnya diserang oleh Majapahit, Parameswara mengundurkan diri ke Temasek, namun sekali lagi diburu oleh Majapahit pada 1398. Beliau akhirnya berundur ke muara Sungai Bertam dan menubuhkan Kesultanan Melayu Melaka sekitar tahun 1402 (kini Bandar Hilir, Melaka).

Melalui penubuhan Melaka, Parameswara meneruskan struktur sistem pemerintahan, perdagangan, dan kebudayaan Melayu yang berakar daripada Srivijaya. Hubungan diplomatik dan perdagangan yang dibina Melaka dengan China, India, dan Arab merupakan lanjutan kepada jaringan perdagangan Srivijaya, sementara penggunaan Bahasa Melayu Klasik sebagai lingua franca di rantau ini merupakan kesinambungan langsung daripada penyebaran Bahasa Melayu Klasik oleh Srivijaya pada abad ke-7 hingga ke-11.

## Kejatuhan Srivijaya
Menjelang abad ke-11, pengaruh Srivijaya mula merosot akibat tekanan politik dan serangan ketenteraan daripada kuasa luar. Pada tahun 1025 Masihi, Srivijaya diserang oleh tentera Kerajaan Chola dari India Selatan di bawah pimpinan Raja Rajendra Chola I, yang menjarah ibu kotanya di Palembang. Walaupun empayar ini masih mampu bertahan untuk beberapa abad berikutnya, kekuasaannya semakin lemah dan terpecah kepada beberapa kerajaan kecil Melayu.

Pada abad ke-14, saki-baki wilayah Srivijaya di Palembang dan Jambi mengalami tekanan baru daripada Empayar Majapahit di bawah pemerintahan Hayam Wuruk dan Patih Gajah Mada. Serangan Majapahit sekitar tahun 1377 Masihi terhadap Palembang menandakan berakhirnya pengaruh Srivijaya sebagai kuasa politik utama di Nusantara. 

## Bahasa Melayu sebagai Lingua Franca
Melalui prasasti seperti Prasasti Kedukan Bukit (683 Masihi), Prasasti Talang Tuwo (684 Masihi), dan Prasasti Kota Kapur (686 Masihi), terbukti bahawa bahasa Melayu telah berfungsi sebagai bahasa pentadbiran kerajaan dan alat komunikasi antara pedagang dari pelbagai etnik dan latar budaya.

Penyebaran bahasa ini tidak hanya terbatas di Sumatera dan Semenanjung Tanah Melayu, tetapi meluas ke Borneo, Filipina Selatan, Kepulauan Riau, dan pesisir Vietnam serta Kemboja melalui jaringan pelabuhan Srivijaya. Peranan Srivijaya sebagai pusat agama dan perdagangan maritim membolehkan bahasa Melayu menjadi bahasa penghubung (*[[lingua franca]]*) seluruh Asia Tenggara, mendahului era Kesultanan Melayu Melaka yang kemudian memperkukuh kedudukan Bahasa Melayu Klasik sebagai bahasa utama diplomasi dan perdagangan antarabangsa.

## Pemecahan Alam Melayu
Selepas zaman kegemilangan **Empayar Srivijaya** dan Kesultanan Melaka, dunia Melayu terus berkongsi asas budaya, bahasa, dan agama yang sama merentasi Nusantara. Namun, keadaan ini berubah apabila kuasa penjajah Eropah mula menguasai rantau ini.

Pemecahan geopolitik dunia Melayu berlaku secara rasmi melalui **[[Perjanjian British–Belanda 1824]]**, yang memisahkan wilayah pengaruh British di utara (termasuk Tanah Melayu) dan pengaruh Belanda di selatan (termasuk Sumatera dan Kepulauan Indonesia).

Perjanjian ini menandakan pemisahan politik rasmi terhadap wilayah yang dahulu berada di bawah jaringan empayar Melayu seperti Srivijaya dan Melaka, lalu mewujudkan sempadan moden antara Malaysia dan Indonesia. Walaupun dibahagikan oleh sempadan kolonial, warisan Srivijaya kekal sebagai simbol asal-usul penyatuan dunia Melayu yang berkongsi bahasa, adat, dan sejarah maritim yang sama.

## Penamaan
Dalam Bahasa Sanskrit, *[[shri|sri]]* (श्री) bermaksud "seri" atau "sinar" dan "vijaya" (विजय) bermaksud "kejayaan" atau "kemenangan". 
 Nama *Sriwijaya* ada berasal daripada nama seorang pemerintah Kalathana iaitu "Sriwijaya" yang ditulis sebagai "Shih-li-pi-cho-yeh". Raja ini ditulis menghantar utusan kepada China pada tahun 434 M oleh ahli sejarah China, Shenyao (414-512) dalam bukunya *[[:en:History_of_Song_(book)|Sung Shu]]* (Sejarah Awal Sung)  Pendapat ini disokong oleh sarjana Belanda, Ir. J.L Moens, sarjana Jepun, K. Takakuwa dan sarjana Jerman, Hermann Schlegel yang mengaitkannya dengan negeri Kelantan tua. Dalam tulisannya pada tahun 1937, Moens berpendapat Kelantan menggunakan nama "Sri Vijaya" tidak lama selepas tahun 667 M.

Menurut Georges Cœdès, telah menjadi amalan biasa di rantau ini pada zaman dahulu di mana Raja yang memerintah menamakan kerajaannya bersempena diri sendiri, maka ada kemungkinan besar nama Raja "Shih-li-pi-cho-yeh" ini merupakan asal-usul nama kerajaan yang muncul ratusan tahun kemudian (abad ke-7) di Sumatera. Pada tahun 671 M, I-Tsing melawat bandar *Boghan* (Palembang) dan menetap di sana selama 6 bulan untuk mempelajari bahasa Sanskrit dan Bahasa Melayu. Dari Palembang, beliau melawat pula negeri *Mo-Lo-Yu* yang menurutnya terletak 15 hari pelayaran dari Boghadishu. Dari catatan I-Tsing, nama negeri *Mo-Lo-Yu* baru bertukar menjadi *Sriboghan* ketika beliau melawatnya. Keterangan I-Tsing dilihat konsisten dengan beberapa catatan batu bersurat yang menunjukkan empayar Sriwijaya dibentuk pada abad ke-7.

## Penubuhan

Berdasarkan Batu Bersurat Kedukan Bukit bertarikh 605 saka (683 masihi), kerajaan Sriwijaya didirikan oleh Dapunta Hyang Sri Jayanasa yang memimpin satu armada dengan 20,000 bala tentera dari Minanga Tamwan ke Matayap dan menaklukinya. Beberapa batu bersurat lain yang ditemui di Kota Kapur di Pulau Bangka (686 masihi), Karang Birahi di Jambi Hulu (686 masihi) dan Palas Pasemah di selatan Lampung, menceritakan peristiwa yang sama. Dari keterangan batu-batu bersurat ini, dapat disimpulkan yang Jayanasa mendirikan Kerajaan Srivijaya setelah mengalahkan musuh-musuhnya di Jambi, Palembang, Selatan Lampung dan Pulau Bangka. Asal usul Raja Jayanasa dan kedudukan sebenar Minanga Tamwan masih diperdebatkan ahli sejarah, ada yang berpendapat armada yang dipimpin Jayanasa ini berasal dari luar Sumatera, dari Semenanjung Tanah Melayu. 

Sriwijaya meluaskan lagi empayarnya dengan menakluk bahagian barat Pulau Jawa pada penghujung abad ke-7. Batu Bersurat Kota Kapur yang bertarikh 549 M - 686 M menceritakan tentang sumpahan Maharaja Srivijaya ke atas sebuah kerajaan di Pulau Jawa sebelum Srivijaya menawan kerajaan tersebut. Masa peristiwa ini berlaku adalah bertepatan dengan masa kejatuhan kerajaan Tarumanagara dan kerajaan Kalingga (Ho-Ling dalam catatan China) di Jawa Barat. Kejayaan Srivijaya menguasai sebahagian Pulau Jawa, Sumatera dan Semenanjung Tanah Melayu membolehkannya mengawal laluan perdagangan utama di Selat Melaka, bahagian barat Laut Jawa, dan kemungkinan juga Teluk Thailand.

## Struktur dan pusat pemerintahan
Menurut Batu Bersurat Kedukan Bukit, bertarikh 605 Saka (683), Srivijaya pertama kali didirikan di sekitar bandar Palembang, di tebing Sungai Musi. Ini menyebutkan bahawa Dapunta Hyang Sri Jayanasa berasal dari Minanga Tamwan. Lokasi sebenar Minanga Tamwan masih menjadi bahan perbincangan. Teori Palembang sebagai tempat di mana Srivijaya pertama kali dibentuk dikemukakan oleh Cœdes dan disokong oleh Pierre-Yves Manguin. Soekmono, di sisi lain, berpendapat bahawa Palembang bukanlah ibu kota Srivijaya dan menunjukkan bahawa sistem Sungai Kampar di Riau di mana kuil Muara Takus terletak sebagai Minanga Tamwan.

Pembentukan satu negara kesatuan dalam dimensi struktur kuasa politik Srivijaya, dapat diperolehi daripada beberapa batu bersurat yang mengandungi maklumat penting tentang istilah-istilah *kadātuan*, *vanua*, *samaryyāda*, *mandala* dan *bhūmi*.

*Kadātuan* boleh membawa erti kawasan *[[datuk|dātu]]*, (*tnah rumah*) tempat tinggal *bini hāji*, tempat disimpan *[[emas|mas]]* dan hasil cukai (*drawy*) sebagai kawasan yang mesti dijaga. Kadātuan ini dikelilingi oleh *vanua*, yang boleh dianggap sebagai kawasan kota Srivijaya yang di dalamnya terdapat vihara yang menjadi tempat beribadah masyarakat. *Kadātuan* dan *vanua* ini merupakan kawasan teras bagi Srivijaya itu sendiri. Menurut Casparis, *samaryyāda* merupakan kawasan yang bersempadan dengan *vanua*, yang dihubungkan dengan jalan khusus (*samaryyāda-patha*) yang bermaksud kawasan pedalaman. Manakala *[[mandala]]* merupakan satu kawasan autonomi dari *bhūmi* yang berada dalam pengaruh kekuasaan *kadātuan* Srivijaya.

Pemerintah Srivijaya memakai gelaran *Dapunta Hyang* atau *[[Maharaja Srivijaya|Maharaja]]*, dan dalam lingkaran raja terdapat secara berurutan *yuvarāja* (putera mahkota), *pratiyuvarāja* (putera mahkota kedua) dan *rājakumāra* (pewaris berikutnya). Batu Bersurat Telaga Batu banyak menerangkan pelbagai jawatan dalam struktur pemerintahan kerajaan pada zaman Srivijaya.

Sekitar tahun 1993, Pierre-Yves Manguin  melakukan penyelidikan dan berpendapat bahwa pusat Srivijaya terletak di Sungai Musi di antara Bukit Siguntang dan Sabokingking (di provinsi Sumatera Selatan sekarang). Namun sebelumnya Soekmono berpendapat bahwa pusat Srivijaya terletak di kawasan hiliran Batang Hari, antara Muara Sabak hingga ke Muara Tembesi (di provinsi Jambi sekarang), dengan catatan Mo-lo-yu (I-Tsing) tidak di kawasan tersebut, jika Mo-lo-yu berada di kawasan tersebut, beliau cenderung kepada pendapat Moens, yang sebelumnya juga telah berpendapat bahawa pusat pemerintahan Srivijaya berada di kawasan Candi Muara Takus (provinsi Riau sekarang), berdasarkan anggaran petunjuk arah perjalanan dalam catatan I-Tsing,. Ahli sejarah Thai berpendapat, daerah Chaiya di wilayah Surat Thani juga pernah menjadi pusat pemerintahan Srivijaya, berdasarkan penemuan banyak rumah-rumah ibadat dengan gaya seni bina unik yang berasal dari zaman Srivijaya. Berdasarkan Inskripsi Tanjore, pada masa penaklukan Rajendra Chola I, ibu kota Srivijaya adalah di *[[Kedah|Kadaram]]* (panggilan Tamil untuk negeri Kedah, Semenanjung Malaysia hari ini).

Menurut J.L. Moens selanjutnya, beliau mengemukan Ho Lo tan atau Kelantan sebagai antara lokasi yang dicadangkan sebagai ibu kota Sriwijaya. Hal ini dikatakan sedemikian kerana, wujud persamaan nama antara Sriwijaya dan nama kerajaan Kelantan Tua iaitu Sriwijaya Mala. Menurutnya lagi, Kelantan dikenali sebagai "Sri Vijaya" sekitar 667 Masihi. Tambahan pula, menurut Nuraidil Zakaria, pada abad ke-5, Kelantan masih dirujuk sebagai Ho Lo Tan.

## Hubungan luar
Pada tahun 100 Hijrah (718 masihi) Maharaja Srivijaya yang bernama Sri Indravarman mengutus sepucuk surat kepada Khalifah Umar bin Abdul Aziz dan memohon baginda menghantar seorang Ulama bagi menerangkan agama Islam. Surat tersebut berbunyi:

Peristiwa ini menjadi bukti yang istana Srivijaya telah menjalin hubungan diplomatik dan perdagangan dengan dunia Islam-Arab. Bagaimanapun, ia tidak bermaksud yang Maharaja Srivijaya telah memeluk Islam, tetapi mungkin untuk menunjukkan hasrat Sri Indravarman yang ingin mendalami undang-undang dan budaya rakan dagang Srivijaya dan tamadun-tamadun di sekitarnya seperti China, India dan Timur Tengah.

Dinasti Sailendra dari Jawa menjalin hubungan dengan keturunan Srivijaya dari Sumatera, dan seterusnya memantapkan pemerintahan dan kekuasaan mereka di Kerajaan Medang di Jawa Tengah. Tidak diketahui sifat sebenar hubungan itu, dengan sumber Arab menyebut bahawa Zabag (Jawa) memerintah Sribuza (Srivijaya), Kalah (sebuah tempat di semenanjung Tanah Melayu, mungkin Kedah), dan Ramni (sebuah tempat di Sumatera, mungkin Lambri).

Srivijaya menjalin hubungan yang erat dengan Kerajaan Pala di Benggala. Inskripsi Nalanda yang bertarikh 860 masihi ada mencatatkan yang Maharaja Balaputradewa menghadiahkan sebuah kuil Buddha kepada Universiti Nalanda. Hubungan dengan kerajaan Chola di selatan India juga pada mulanya sangat baik. Sekitar tahun 1005 masihi, Maharaja Sri Chulamanivarman yang dirujuk dalam inskripsi-inskripsi India sebagai "Raja Kataha dan Srivijaya" telah mengarahkan pembinaan sebuah kuil Buddha di Nagapattinam, selatan India yang dinamakan bersempena namanya iaitu Chulamanivarmavihara. Rajaraja Chola I menghadiahkan harta yang banyak dari sebuah kampung kepada kuil ini. 

Sri Chulamanivarman juga meneruskan tradisi menjalin hubungan yang erat dengan negeri China seperti yang diamalkan pendahulu-pendahulunya, dengan menghantar beberapa utusan ke sana. Pada tahun 1003 masihi, Raja *Se-li-chu-la-wu-ni-fu-ma-tian-hwa* (Sri Chulamanivarman) menghantar dua utusan menghadap Maharaja China bagi menyampaikan ufti; mereka menceritakan yang negara mereka ada membina sebuah kuil Buddha bagi mendoakan kesejahteraan Maharaja dan mereka memohon perkenan Maharaja China untuk memberikan nama dan loceng untuk kuil tersebut. Satu titah perintah telah dikeluarkan dengan kuil itu mendapat nama *Cheng tien wan shou* yang bermaksud "kurniaan 10,000 tahun dari Syurga" (dipercayai Candi Bungsu, salah satu bahagian dari candi yang terletak di Muara Takus) dan sebuah loceng ditempa untuk dihadiahkan kepada utusan tersebut. Beberapa utusan kemudiannya dihantar lagi ke negeri China pada tahun 1004, 1008, 1016, 1017 dan 1018.

Hubungan yang erat Srivijaya dengan dua kuasa besar di Asia pada masa itu, Chola di India dan Dinasti Song di China telah membolehkan putera Sri Chulamanivarman yang menggantikannya, Maharaja Sri Mara Vijayatunggavarman membalas dendam perbuatan Raja Dharmawangsa dari Kerajaan Medang di Jawa Tengah yang menyerang Srivijaya pada tahun 990 masihi. Pada tahun 1006 masihi, bala tentera Srivijaya menyerang Kerajaan Medang dan menghancurkan Istana Watugaluh di Pulau Jawa. Dharmawangsa dan para pembesarnya kemudiannya dibunuh, membawa kepada berakhirnya Kerajaan Medang.  

Hubungan baik Srivijaya dengan Kerajaan Chola bagaimanapun tidak kekal lama apabila Rajendra Chola I menaiki takhta pada tahun 1012 dan melancarkan perang ke atas Srivijaya pada tahun 1025 masihi. Rajendra Chola I menakluk hampir kesemua kota-kota di Semenanjung Tanah Melayu dan Sumatera. Serangan besar-besaran kerajaan Chola ini bagaimanapun tidak membawa kepada kelangsungan politik Chola ke atas wilayah-wilayah yang diserang kerana pada tahun 1028 masihi, Maharaja Sri Sangrama Vijayatunggavarman yang ditawan di Kadaram telah digantikan oleh seorang Maharaja baru yang kemudiannya menghantar satu utusan ke negeri China. Dalam *Sejarah Sung*, Maharaja ini dikenali dengan nama *Shih-Li-Tieh-Hua* atau "Sri Deva" (berkemungkinan satu nama yang tidak lengkap).

## Agama
Kerajaan Srivijaya banyak dipengaruhi oleh agama-agama besar dari India, pada mulanya oleh agama Hindu kemudian diikuti pula oleh agama Buddha. Dari catatan *Keterangan tentang Orang Gasar* yang dikumpulkan pada zaman Dinasti Sung, masyarakat "San Bo Tsai" dikatakan ada mengamalkan satu adat yang dikenali sebagai *Tung-Sheng-Ssu* (hidup dan mati bersama), yang mirip dengan amalan Sati dari agama Hindu. Namun, berdasarkan catatan China dan India yang lain serta penemuan arkeologi, Srivijaya merupakan pusat agama Buddha yang utama di Kepulauan Melayu.

Sebagai pusat perkembangan agama Buddha Vajrayana yang utama, Srivijaya menarik ramai penziarah dan sarjana dari negara-negara lain di Asia, antara yang terkenal ialah sami Buddha dari China, I-Tsing. Pada tahun 671 masihi, dalam perjalanan ke Universiti Nalanda, India, beliau singgah di Srivijaya untuk mempelajari *Sabdavidya* (tatabahasa Sanskrit). Pada tahun 695, beliau melawat Srivijaya sekali lagi untuk mendalami agama Buddha. Menurut I-Tsing, penduduk Srivijaya melakar imej-imej Buddha dengan emas dan memberi sembahan kepada Buddha dalam bentuk bunga teratai emas. Ibu kotanya didiami oleh ramai sarjana Buddha dan menjadi pusat pembelajaran agama Buddha yang utama di seluruh Nanyang (laut selatan). 

Selain aliran Vajrayana, ajaran Buddha dari aliran Hinayana dan Mahayana juga turut berkembang di Srivijaya. Dharmarakshita atau Suvarnadvipi Dharmakīrti, salah seorang sarjana Buddha yang terkenal dengan teks Mahayana beliau, "Roda Senjata Tajam" (Bahasa Tibet: *blo-sbyong mtshon-cha 'khor-lo*) hidup pada zaman pemerintahan Sri Chulamanivarman, dan merupakan ketua sarjana Buddha di Suvarnadvipa (Sumatera). Sarjana Buddha dari Benggala yang terkenal dengan peranannya mengembangkan Buddha Vajrayana di Tibet iaitu Atisha, dikatakan pernah berguru dengan Dharmarakshita di Sumatera, dari tahun 1011 hingga 1023 masihi.

Kemahsyuran Srivijaya sebagai pusat perdagangan di Asia Tenggara berkemungkinan besar menarik minat para pedagang dan ulama Muslim dari Timur Tengah menyebarkan agama Islam. Beberapa kerajaan yang pada mulanya merupakan sebahagian dari Srivijaya, bakal muncul menjadi kerajaan-kerajaan Islam di Semenanjung dan Sumatera, ketika pengaruh Srivijaya semakin lemah. Ada sumber yang menyebut, kerana pengaruh orang muslim Arab yang banyak berkunjung dan berdagang di Srivijaya, maka seorang raja Srivijaya yang bernama Sri Indrawarman pada tahun 718 berminat untuk mengetahui tentang agama Islam, sehingga mungkin kehidupan sosial Srivijaya adalah masyarakat sosial yang di dalamnya terdapat masyarakat Buddha dan Muslim sekaligus. Tercatat beberapa kali raja Srivijaya mengutus surat kepada khalifah Islam di Damsyik. Salah satu naskhah surat yang ditujukan kepada khalifah Umar bin Abdul Aziz (717-720) berisi permintaan agar khalifah sudi mengirimkan da'i ke istana Srivijaya.

## Seni dan budaya

Berdasarkan beberapa sumber sejarah, satu masyarakat kosmopolitan yang kompleks dengan nilai peradaban yang tinggi, dipengaruhi secara mendalam oleh aliran Buddha Vajrayana, telah mendiami ibu kota Srivijaya. Batu Bersurat Talang Tuwo dari abad ke-7 ada menerangkan tentang satu ritual agama Buddha untuk memberkati upacara perasmian satu taman Sriksetra (taman awam), anugerah Maharaja Srivijaya untuk rakyatnya. Batu Bersurat Telaga Batu menggambarkan kerumitan susunan pangkat para pembesar dalam kerajaan Srivijaya, sementara Batu Bersurat Kota Kapur menyebut tentang kekuatan bala tentera Srivijaya ke atas Pulau Jawa. Kesemua batu-batu bersurat ini adalah dalam Bahasa Melayu Kuno, bahasa yang digunakan oleh orang Srivijaya yang merupakan leluhur bagi Bahasa Melayu Klasik yang kemudiannya menjadi asas kepada Bahasa Melayu dan Bahasa Indonesia moden. Sejak abad ke-7, Bahasa Melayu Kuno telah digunakan di Nusantara, dibuktikan oleh batu-batu bersurat Srivijaya dan beberapa batu bersurat yang menggunakan Bahasa Melayu Kuno yang ditemui di pesisir pantai Kepulauan Melayu, contohnya batu bersurat Bukateja, Gandasuli, Kayumwungan, Sojomerto dan Manjusrigrha yang ditemui di Jawa, serta Plat Tembaga Laguna yang ditemui di Manila, Filipina. Perkembangan perdagangan merupakan antara faktor utama penyebaran Bahasa Melayu Kuno kerana ia adalah medium komunikasi yang utama bagi para pedagang. Sejak itu, Bahasa Melayu Kuno menjadi *[[Lingua franca]]* dan digunakan secara meluas di Kepulauan Melayu.

*Sejarah Sung* (960-1279) ada menceritakan sedikit sebanyak tentang masyarakat "San Bo Tsai" (Srivijaya). Menurut Sejarah Sung, Orang Srivijaya menyapu badan mereka dengan sejenis minyak wangi dan mereka menghasilkan arak dari bunga, kelapa, pin-lang atau madu. Mereka menulis menggunakan tulisan Sanskrit dan Rajanya menggunakan cincinnya sebagai Cop Mohor, mereka juga tahu menulis dalam karakter Cina yang selalunya digunakan ketika menghantar ufti. Selain itu, ramai orang Srivijaya mempunyai pangkal nama "Pu". *Keterangan tentang Orang Gasar* yang juga dikumpulkan pada zaman Dinasti Sung menyebut yang orang Srivijaya melilit badan mereka dengan pakaian dari kapas (Sarung) dan menggunakan payung dari sutera. Mereka berperang di darat dan juga di laut dan organisasi ketenteraannya sangat baik. Apabila seseorang Raja mangkat, rakyat akan mencukur kepala mereka sebagai tanda berkabung. Di ibu kotanya, terdapat satu arca Buddha yang dipanggil "Gunung Emas dan Perak". Rajanya pula sering mendapat gelaran "Sari Ular", dan baginda memakai satu mahkota dari emas yang sangat berat. Negara Srivijaya mempunyai beberapa pusat perdagangan utama yang mengawal semua kapal yang keluar masuk, sempadan-sempadan pelabuhan ditandakan dengan rantai-rantai besi.

Meskipun mampu membina kekuatan ekonomi, budaya dan ketenteraan yang hebat, Srivijaya hanya meninggalkan sejumlah kecil monumen arkeologi di pusat kerajaannya di Sumatera, berbeza dengan kerajaan Medang di bawah pimpinan dinasti Sailendra di Jawa Tengah yang memiliki tinggalan monumen seperti mandala Kalasan, Sewu dan Borobudur. Kuil-kuil Buddha yang dibina pada zaman Srivijaya di Sumatera antaranya ialah Candi Muaro Jambi, Muara Takus dan Biaro Bahal, bagaimanapun tidak seperti kuil-kuil di Jawa Tengah yang dibina dari batu andesit, kuil-kuil di Sumatera dibina dari batu bata merah.

Beberapa arca seperti Buddha dan Boddhisattva Avalokiteshvara telah ditemui di Bukit Siguntang, Palembang, Jambi, Bidor, Perak dan Chaiya, Surat Thani.

## Perdagangan
Dalam dunia perdagangan, Srivijiya adalah empayar yang mengawal dua laluan utama antara India dan China, iaitu Selat Sunda dari Palembang dan Selat Melaka dari Kedah. Catatan Arab menyatakan yang empayar Maharaja Srivijaya adalah sangat luas sehinggakan kapal yang paling laju pada zaman itu pun tidak mampu untuk belayar mengelilingi semua pulau-pulanya selama dua tahun. Menurut keterangan I-Tsing, Raja Srivijaya memiliki kapal-kapal yang banyak untuk tujuan perdagangan. Komoditi utama adalah rotan, gaharu, kino merah, kapur barus, jadam, cengkih, minyak cendana, buah pala, buah pelaga, buah pinang, buah kelapa, kemukus, gading dan timah, menjadikan kekayaan Maharajanya setanding dengan mana-mana raja di India.. Srivijaya juga adalah negara yang sangat kaya dengan emas, bahkan I-Tsing pernah menggelarnya sebagai "Chin Chou" atau "Kepulauan Emas". Rakyatnya menyediakan sembahan kepada Buddha dalam bentuk bunga teratai emas, menggunakan bekas-bekas dari emas, dan membina arca-arca dari emas. Berbeza dengan mata wang China pada zaman tersebut yang biasanya diperbuat dari tembaga, loyang atau besi, orang Srivijaya hanya menggunakan emas dan perak dalam perdagangan.

Selain menjalin hubungan dagang yang menguntungkan dengan India dan China, Srivijaya juga membentuk jaringan perdagangan dengan dunia Arab. Berkemungkinan besar, satu utusan yang dihantar Maharaja Sri Indravarman untuk menyampaikan surat kepada Khalifah Umar bin Abdul Aziz dari Kerajaan Bani Umayyah pada tahun 718 masihi, telah kembali dengan *Zanji* (hamba wanita kulit hitam dari Zanj), hadiah Khalifah kepada Maharaja. Kemudiannya, catatan China ada menyebut tentang *Shih-li-t-'o-pa-mo* (Sri Indravarman), Maharaja *Shih-li-fo-shih* yang menghantar kepada Maharaja China *ts'engchi* (sebutan China untuk perkataan Arab *Zanji*) sebagai hadiah.

## Zaman keemasan

Pada separuh pertama kurun ke-10, ketika zaman kejatuhan Dinasti Tang dan kebangkitan Dinasti Song, perdagangan berkembang dengan pesat di antara dunia luar China dengan kerajaan Min di Fujian dan kerajaan Nan Han di Guangdong. Dengan kemakmuran yang dikecapi pada zaman permulaan Dinasti Song, keadaan ini sangat menguntungkan Srivijaya. Pada tahun 903 masihi, penulis Islam Ibn Rustah sangat kagum dengan kekayaan pemerintah Srivijaya sehingga beliau pernah menyatakan yang tiada Raja lain yang sekaya dan sekuat Raja Srivijaya. Pusat perbandaran utama Srivijaya pada zaman itu adalah di Palembang, Muara Jambi, Pahang dan Chaiya.

Pengaruh kuasa perdagangan Srivijaya di Lautan India telah membawa kepada penghijrahan penduduk kepulauan Melayu ke Madagascar.

## Zaman kejatuhan
 
Akibat dari kekacauan yang berlaku di pesisir pantai China ketika zaman kejatuhan Dinasti Tang, bukan hanya aktiviti perdagangan orang Arab dan Parsi dengan China terjejas teruk, malah Srivijaya juga menerima kesan besar darinya. Walaupun ia masih menguasai laluan perdagangan di Selat Melaka dan pesisir utara Semenanjung Tanah Melayu, perdagangan dan kekayaannya mula merosot pada penghujung kurun ke-9 dan awal kurun ke-10. Menjelang tahun 925 masihi, tiada lagi komuniti pedagang asing di China, kekacauan dan pelanunan semakin menjadi-jadi selama beberapa dekad berikutnya di sepanjang pesisir selatan China. Pada penghujung kurun ke-10, perdagangan dengan Asia Selatan dan Asia Tenggara mula pulih dengan peranan Dinasti Song Selatan di China, bagaimanapun ia menimbulan persaingan yang serius di antara Srivijaya dengan Kerajaan Medang di Jawa Timur dan Wangsa Chola di India selatan. Ketiga-tiga kerajaan bersaing merebut laluan perdagangan dengan China yang baru pulih. 

Di antara tahun 1003 dan 1018, Srivijaya menghantar 7 utusan ke China, mengiklankan produk-produk Asia Selatan beserta dengan barangan wangi, rempah dan lada. Kerajaan Medang juga cuba menjalin hubungan perdagangan langsung dengan China manakala Chola pula menghantar satu utusan ke sana pada tahun 1015. Akibat dari persaingan tiga segi ini, Srivijaya menyerang dan menghancurkan kerajaan Medang pada tahun 1016, namun ia diserang pula oleh angkatan laut Chola di bawah Rajendra Chola I pada tahun 1025. Angkatan laut Chola menyeberang Teluk Bengal, menjarah ibu kota Srivijaya di Kadaram, dan menawan Maharajanya, Sri Sangrama Vijayatunggavarman. Selain Kadaram, *Pannai* di Sumatera dan *Malaiyur* di Semenanjung Tanah Melayu juga diserang.. Inskripsi Tanjore yang bertarikh 1030 masihi ada menceritakan tentang kempen ketenteraan Chola ini:

*"..pada tahun ke-22 pemerintahan Kopparakesarivanmar sri Rajendra Sola Deva, yang,-..menakluk dengan tenteranya yang hebat, Idaiturai-nadu, Varanasi..dll..dan yang menghantar kapal-kapal mengharungi lautan bergelora dan menawan Sangirama-vijaiyattungopanma, Raja Kidaram, bersama dengan gajah-gajahnya..,membawa pulang timbunan besar harta rampasan perang, Vichchadira-ttorana pada pintu gerbang di kota musuh yang sangat besar, set gerbang wiket dihiasi permata yang indah, set pintu dengan permata yang besar; sri-Vijaiyam yang luas; Pannai yang diairi sebuah sungai; Malaiyur purba yang kubunya terletak di atas bukit yang tinggi; Māyirudingam, dengan kubu parit dari air laut yang mengelilinginya; Ilangāsōbam, dengan semangat juangnya yang kental; Māppappālam, yang memiliki air yang banyak sebagai benteng pertahanan; Mēvilambangam, yang kubu pertahanannya sangat kukuh; Valaippandūru, yang terletak di tengah-tengah hutan belantara; Talaittakolam, yang disanjung para ilmuan; Madamalingam, dengan semangat keperwiraannya yang kental; Nilamuri-desam, yang kekuatan luar biasanya, meningkat dengan amarah; Mānakkavāram yang memiliki taman-taman, di mana bunga-bunga dipenuhi madu; Kidaram, yang sangat hebat kekuatannya, dikawal oleh pahlawan-pahlawan yang memakai gelang di kaki,.."*— Penerangan tentang serangan ke atas Srivijaya oleh Wangsa Chola dalam Inskripsi Tanjore.

*Sanfoqi* menghantar misi ke China pada 1028, tetapi ini merujuk kepada kerajaan Malayu-Jambi, bukan Srivijaya-Palembang. Tiada utusan Srivijaya yang datang ke China antara 1028–1077. Ini menunjukkan bahawa *mandala* Srivijaya telah pudar. Kemungkinan besar Srivijaya telah runtuh pada tahun 1025. Pada abad-abad berikutnya, kronik Cina masih merujuk kepada "Sanfoqi", tetapi istilah ini mungkin merujuk kepada kerajaan Melayu-Jambi. Bukti epigrafi terakhir yang menyebutkan kata "Sriwijaya" atau "Srivijaya" berasal dari prasasti Tanjore kerajaan Chola pada tahun 1030 atau 1031.

Dalam masa 100 tahun, beberapa lagi serangan telah dilancarkan oleh Wangsa Chola ke atas Semenanjung dan Sumatera. Meskipun dipaksa berperang secara defensif dalam tempoh yang sangat lama, kekuatan Srivijaya yang terletak di pulau-pulau yang mengawal selat-selat, tidak mampu dimusnahkan sepenuhnya oleh angkatan Chola yang kuat. Serangan-serangan Chola tidak membawa kepada pendudukan efektif Wangsa Chola di Kepulauan Melayu, sebaliknya ia hanya mampu melemahkan kedudukan Srivijaya bahkan melemahkan kuasa Chola sendiri dan membuka peluang kepada penguasaan orang Islam di Lautan Hindi. 

## Warisan
Peninggalan terpenting kerajaan Srivijaya berkemungkinan besar adalah Bahasa Melayu itu sendiri. Selama beberapa abad, melalui penaklukan, kuasa ekonomi dan kekuatan ketenteraannnya, Srivijaya memainkan peranan besar dalam menyebarkan Bahasa Melayu Kuno ke seluruh pelusuk Kepulauan Melayu. Ia menjadi bahasa utama perdagangan dan lingua franca, digunakan di banyak pelabuhan dan pusat perniagaan di rantau ini. Bahasa Melayu kemudiannya semakin berkembang maju semasa era pengganti Srivijaya, Kesultanan Melayu Melaka. Era Kesultanan Melaka menyaksikan pengaruh Islam yang kuat dalam Bahasa Melayu, dengan kemasukan banyak perkataan pinjaman dari Bahasa Arab dan Parsi. Perkembangan ini menghasilkan Bahasa Melayu Klasik yang kemudiannya menjadi asas kepada Bahasa Melayu Moden yang digunakan dengan meluas hari ini di Brunei, Indonesia, Malaysia, Singapura dan Thailand. 

Nasionalis moden di Indonesia melihat Srivijaya serta Majapahit, sebagai sumber kebanggaan masa lalu Indonesia. Srivijaya menjadi fokus kepada kebanggaan nasional dan identiti serantau, terutamanya kepada penduduk Palembang khususnya, dan kepada semua Orang Melayu amnya. Bagi penduduk Palembang, Srivijaya telah menjadi sumber inspirasi kesenian untuk lagu Gending Sriwijaya dan tarian tradisional.

Di Indonesia, nama "Srivijaya" diabadikan pada jalan-jalan di banyak bandar dan telah menjadi sinonim dengan Palembang dan Sumatera Selatan. Universiti Sriwijaya yang ditubuhkan pada tahun 1960 di Palembang, dinamakan bersempena nama Sriwijaya. Kodam Sriwijaya (unit komando), PT Pupuk Sriwijaya (syarikat pengeluar baja), Sriwijaya Post (akhbar harian di Palembang), Sriwijaya Air (syarikat penerbangan), Stadium Gelora Sriwijaya, dan Sriwijaya FC (kelab bola sepak Palembang), semuanya dinamakan demikian untuk menghormati dan memuliakan empayar maritim purba ini.

## Senarai raja

## Lihat juga
* Bahasa Melayu Klasik
* Kesultanan Melayu Melaka
* Empayar Majapahit
* Sejarah Melayu
* Dapunta Hyang Sri Jayanasa

## Rujukan